Document ID: 32005R1910

KOMMISSIONENS FORORDNING (EF) Nr. 1910/2005
af 8. november 2005
om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002, for så vidt angår IFRS 1 og 6, IAS nr. 1, 16, 19, 24, 38, 39 samt IFRIC 4 og IFRIC 5
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
ud fra følgende betragtninger:
(1)
Ved Kommissionens forordning (EF) nr. 1725/2003 (2) blev der vedtaget visse internationale standarder og fortolkninger, der eksisterede pr. 14. september 2002, herunder IAS 19 Personaleydelser.
(2)
Den 9. december 2004 offentliggjorde International Accounting Standards Board (IASB) IFRS 6 Efterforskning og vurdering af mineralressourcer, herefter »IFRS 6« som en midlertidig løsning, der gør det muligt for virksomheder inden for denne sektor at overholde IFRS'erne uden at skulle gennemføre væsentlige ændringer af deres regnskabspraksis. IFRS 6 giver virksomheder med efterforsknings- og vurderingsudgifter undtagelser fra visse bestemmelser i andre IFRS'er. Under specifikke omstændigheder kan sådanne virksomheder fortsætte deres nuværende regnskabsmæssige behandling af efterforsknings- og vurderingsudgifter. Standarden indeholder yderligere vejledning om forringelsesindikatorer for efterforskning og vurdering af aktiver og forringelsestests af sådanne aktiver.
(3)
Den 16. december 2004 udsendte IASB en ændring af IAS 19 Personaleydelser. Hermed indføres en yderligere valgmulighed vedrørende indregning af aktuarmæssige indtægter og tab ved ydelsesbaserede pensionsordninger. Nu kan aktuarmæssige indtægter og tab således fuldt ud indregnes i en opgørelse over indtægter og udgifter uden for resultatopgørelsen, dvs. aktuarmæssige indtægter og tab kan indregnes direkte i egenkapitalen. I ændringen gøres det ligeledes klart, hvordan koncernvirksomheder bør regnskabsføre ydelsesbaserede pensionsordninger i deres særskilte regnskaber, og der stilles krav om yderligere oplysninger.
(4)
Den 2. december 2004 offentliggjorde International Financial Reporting Interpretations Committee (IFRIC) sit fortolkningsbidrag IFRIC 4 Vurdering af, om en aftale indeholder en leasingkontrakt, herefter »IFRIC 4«. I dette fortolkningsbidrag fastsættes kriterier til at bestemme, om en ordning udgør eller indeholder leasing, f.eks. visse »take or pay-kontrakter«. IFRIC 4 gør det klart, under hvilke omstændigheder disse ordninger, der ikke har samme retlige form som leasing, alligevel bør regnskabsføres i overensstemmelse med IAS 17 Leasingkontrakter.
(5)
Den 16. december 2004 offentliggjorde International Financial Reporting Interpretations Committee (IFRIC) sit fortolkningsbidrag IFRIC 5 Rettigheder til kapitalandele hidrørende fra fonde til dækning af omkostninger forbundet med afvikling, retablering og miljøgenopretning, herefter »IFRIC 5«. I dette fortolkningsbidrag fastsættes det, hvordan en bidragyder bør regnskabsføre sin interesse i en fond, og hvordan bidragyder bør regnskabsføre yderligere bidrag.
(6)
Kommissionen har konkluderet, at disse standarder og fortolkningsbidrag opfylder kriterierne for vedtagelse ifølge artikel 3, stk. 2, i forordning (EF) nr. 1606/2002. Høringen af tekniske eksperter på området understøtter yderligere, at disse standarder og fortolkningsbidrag opfylder de tekniske kriterier for vedtagelse.
(7)
Vedtagelse af de nævnte standarder giver anledning til konsekvensændringer i IFRS 1 Førstegangsanvendelse af International Financial Reporting Standards, IAS 1 Præsentation af årsregnskaber, IAS 16 Materielle anlægsaktiver, IAS 24 Oplysning om nærtstående parter, IAS 38 Immaterielle aktiver og IAS 39 Finansielle instrumenter: Indregning og måling for at sikre overensstemmelse mellem de internationale regnskabsstandarder.
(8)
Forordning (EF) nr. 1725/2003 bør derfor ændres i overensstemmelse hermed.
(9)
De foranstaltninger, der vedtages i denne forordning, er i overensstemmelse med Regnskabskontroludvalgets udtalelse -
UDSTEDT FØLGENDE FORORDNING:
Artikel 1
I bilaget til forordning (EF) nr. 1725/2003 foretages følgende ændringer:
1)
Teksten til den internationale regnskabsstandard IFRS 6 Efterforskning og vurdering af mineralressourcer indsættes som anført i bilaget til denne forordning.
2)
Teksten til ændringen af IAS 19 Personaleydelser indsættes som anført i bilaget til denne forordning.
3)
Teksten til IFRIC-fortolkningsbidrag 4 Vurdering af, om en aftale indeholder en leasingkontrakt indsættes som anført i bilaget til denne forordning.
4)
Teksten til IFRIC-fortolkningsbidrag 5 Rettigheder til kapitalandele hidrørende fra fonde til dækning af omkostninger forbundet med afvikling, retablering og miljøgenopretning indsættes som anført i bilaget til denne forordning.
5)
Vedtagelsen af IFRS 6 indebærer konsekvensændringer af IFRS 1 Førstegangsanvendelse af International Financial Reporting Standards, IAS 16 Materielle anlægsaktiver og IAS 38 Immaterielle anlægsaktiver for at sikre overensstemmelse mellem de internationale regnskabsstandarder.
6)
Vedtagelsen af ændringerne af IAS 19 indebærer konsekvensændringer af IFRS 1 Førstegangsanvendelse af International Financial Reporting Standards, IAS 1 Præsentation af årsregnskaber og IAS 24 Oplysning om nærtstående parter for at sikre overensstemmelse mellem de internationale regnskabsstandarder.
7)
Vedtagelsen af IFRIC 4 indebærer konsekvensændringer af IFRS 1 Førstegangsanvendelse af International Financial Reporting Standards for at sikre overensstemmelse mellem de internationale regnskabsstandarder.
8)
Vedtagelsen af IFRIC 5 indebærer konsekvensændringer af IAS 39 Finansielle instrumenter: Indregning og måling for at sikre overensstemmelse mellem de internationale regnskabsstandarder.
Artikel 2
Hvert selskab anvender standarder og fortolkninger som fastsat i bilaget fra begyndelsesdatoen for regnskabsåret senest 2006.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. november 2005.

Labels: 4
14
7
0
9